उदालगुरि , 5 अक्टबर : उदालगुरि जिल्लानि माजबाट पुलिसआ 3 अक्टबरखालि हराव सिग्रोमनायनि गेजेरजों 135 केःजिः गान्जा हमनो हानायजों लोगोसे सासे सुबुंखौ हमनो हादों । पुलिस सुलुंनिफ्राय मिथिनो मोन्नाय बादिब्ला माजबाट पुलिस थानानि अ सि मिन्तु सन्दिकैनि दैदेन्नायाव हरनि 1.00 रिंगासो समाव आसाम - अरुनाचल सिमा ओन्सोलनि 3 नं धोनस्रि बगुरिबारि गामियाव गान्जा फालांगि खालामनायनि खौरां मोन्नायखौ बिथा खालामनानै माजबाट पुलिस हान्जाया मोनसे सिग्रोमनाय हाबाफारि बान्जायनायनि गेजेरजों ललेस दैमारि मुंनि सासे सुबुंनि ननिफ्राय 135 केःजिः गान्जाखौ बोखांनो हायो । लोगोसे ललेस दैमारिखौ पुलिसआ खायो । उनाव बोखांनो हानाय गान्जाजों लोगोसे ललेस दैमारिखौ पुलिस हान्जाया माजबाट पुलिस थानासिम लानानै फैयो । जब्द खालामनो हानाय गान्जानि बेसेनआ बाजाराव 6.7 लाख रांनि जागौमोन होन्नानै मिथिनो मोन्नाय जादों । माजबाट पुलिस थानायाव ललेस दैमारिनि हेंथायै मोनसे गसर थिसन्नायनि उनाव उदालगुरि बिजिरसालियाव नुजाथिहोना दैमारिखौ जोबथेसालियाव दैथायहरनाय जायो जाबाय । मख'नो गोनांदि , माजबाट पुलिसआ दानसेनि गेजेराव 386 केःजिः गान्जा बोखांनो हानायाव जाफुंसारनो हादों । 
माजबाटयाव 135 केः जिः गान्जाजों लोगोसे सासे सुबुंखौ खादों